Author: Bobi
Last saved by: Goran Stojic

PODRŠKA MLADIM POLJOPRIVREDNIM PROIZVOĐAČIMA
Od voćnjaka do brendirane tegle

* Obuka za petnaestoro mladih sa sela za započinjanje biznisa sa proizvodima od voća i povrća
* Projekat Udruženja za lokalni razvoj Kamenica, podržava Ministarstvo omladine i sporta, kao i nemačka organizacija „Help“   

 Udruženje za lokalni razvoj Kamenica, uz finansijsku podršku Ministarstva omladine i sporta, započeo je projekat „Razvojni akcelerator jug“, kojim podržavaju mlade na selu da sopstvenu proizvodnju voća ili povrća dovedu do „brendirane tegle“ i ponude tržištu.
 Projekat predviđa odabir 15 mladih ljudi iz sela iz okoline Niša, koji će proći teorijsku, ali i praktičnu obuku  iz oblasti marketinga, brendiranja i dizajna proizvoda, ali i deklarisanja i razvoja ukusa proizvoda uz pomoć tehnologa Prve poljoprivredne socijalne zadruge iz Kamenice.
 Iz ove grupe biće odabrano troje mladih, čiji  agro-biznis plan
bude ocenjen najuspešnijim, i oni će dobiti finansijsku podršku od po 120.000 dinara od Ministarstva omladine i sporta za nabavku i brendiranje ambalaže i promotivnog materijala, testiranje proizvoda, te proizvodnju probnih količina, na primer, džemova ili sokova.
 Cilj je da se mladima na selu obezbedi perspektiva, odnosno, mogućnost da mogu da rade i žive od svog rada.
 „Nadamo se da ovim projektom možemo da pomognemo mladima na seoskom području. Važno je da prođu obuku, koja će im omogućiti da uvide ekonomsku logiku proizvodnje i da im Prva poljoprivredna socijalna zadruga pruži resurse i tehnologa kako bi konkretan proizvod doveli do pakovanja i brenda“, ističe Dejan Mitić, predsednik Udruženja za lokalni razvoj Kamenica, napominjući da se projektom želi izbeći situacija u kojoj „naš seljak“ svaštari, proizvodeći razne proizvode, ali ne može da ih ponudi tržištu prerađene i upakovane „kao brend“.
   Projekat podržava i nemačka organizacija „Help“, koja će iskustvom u sličnim projektima biti od pomoći mladim voćarima ili povrtarima.
 „Imamo ogromno iskustvo u podršci zapošljavanju ljudi iz socijalno ugroženih kategorija, kao i iz ruralnih područja, te smo rado prihvatili poziv Udruženja za lokalni razvoj Kamenica da se uključimo u projekat“, naglasio je Mihajlo Božić, predstavnik organizacije „Help“.
 Kako je planirano u projektu koji traje do marta naredne godine, narednih dana biće raspisan poziv za mlade, koji žele da učestvuju u ovom projektu, a do kraja godine biće odabrano njih troje, koji će biti i finansijski podržani.
                                                 O.M.
LEG:POMOĆ MLADIM VOĆARIMA I POVRTARIMA DA SE OPROBAJU U PRAVOM BIZNISU:obuka,ali i finansijska pomoć
(Projekat „Nišlije se uključuju u odlučivanje“ sufinansiran iz budžeta grada Niša)